Nous, Girars de Voitours, chenoine de Goille, procurour de religiouse persone et honeste Anselme, abbé de cel leu, ou nom doudit abbé et come ses procurours, et tout li covenz doudit leu de Goile, en nostre non, faisons savoir à touz que nous havons baillié, quitté et outroiez à touzjoursmais, senz rapeler, pour nous et pour noz successours, en nom que dessus, à très haut home et puissant mons. Hugue de Chalon, signour d’Allay, et es siens, tout le droit et toute la raison que nous, ou nom de nostre eglyse de Goile, havons et poons havoir es homes de By et d’Eschay, en lour mex et lour tenement, liquex home furent de nostredite yglise, de part mons. Hugon dou Chambenot, chevalier, de Salins, çay en arriers. Encores li quittons et avons quittey touz le chalonge, les griez et les domaiges esquelx il et très noble bers messires Jehans de Chalon, cui Dex absoille, estoient tenuz à nous et à nostre yglise, por raison de la moitié de noz vignes de Royante, de doux cintes en Valieres, de cinc solz de cens sus nostre maison dou Chambenou, que messires Pierres d’Estavayez et dame Jehanne, sa fame, en hont porté sus nos par le deffaut doudit mons. Jehan. Et ceste quittance nous avons fait pour quarante solz d’estevenens de rente perpetuel, que lidiz Hugues nous a assigney à panre et à recevoir, chescun anz, sus la rente de la salnerie de Salins, le jour de la nativitey saint Jehan Baptiste... En tesmoignaige de verité, nous, lidiz covenz, qui tesmoingnons ledit Girart estre veray procurour doudit abbé, pour nous, pour luy et à sa requeste, avons mis nostre seal pendant en ces presentes lettres. Doné l’an Nostre Signour corrant par mil CCC et seze, ou moy de may.